ประกาศคณะกรรมการควบคุมการขนส่งทางบกกลาง เรื่อง ปรับปรุงอำนาจหน้าที่และคณะอนุกรรมการพิจารณาเงื่อนไขในใบอนุญาตประกอบการขนส่งไม่ประจำทางประจำจังหวัดทุกจังหวัด ยกเว้นกรุงเทพมหานคร

ประกาศคณะกรรมการควบคุมการขนส่งทางบกกลาง

ประกาศคณะกรรมการควบคุมการขนส่งทางบกกลาง
เรื่อง
ปรับปรุงอำนาจหน้าที่และคณะอนุกรรมการพิจารณาเงื่อนไขใน
ใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร[๑]

ตามที่ได้มีประกาศคณะกรรมการควบคุมการขนส่งทางบกกลาง
ฉบับประกาศ ณ วันที่ ๑ กันยายน พ.ศ. ๒๕๕๑
ปรับปรุงคณะอนุกรรมการพิจารณากำหนดและปรับปรุงเงื่อนไขในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร นั้น

คณะกรรมการควบคุมการขนส่งทางบกกลางได้พิจารณามอบหมายอำนาจหน้าที่ในการพิจารณาต่ออายุใบอนุญาตประกอบการขนส่งระหว่างประเทศ
ประเภทการขนส่งไม่ประจำทางและการขนส่งส่วนบุคคลด้วยรถที่ใช้ในการขนส่งสัตว์หรือสิ่งของ
สำหรับการขนส่งระหว่างประเทศไทยกับสาธารณรัฐประชาธิปไตยประชาชนลาว
และเห็นสมควรให้ปรับปรุงคณะอนุกรรมการพิจารณาเงื่อนไขในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร

อาศัยอำนาจตามความในมาตรา ๒๑
แห่งพระราชบัญญัติการขนส่งทางบก พ.ศ. ๒๕๒๒ และมติคณะกรรมการควบคุมการขนส่งทางบกกลาง
ในการประชุมครั้งที่ ๒๐/๒๕๕๑ เมื่อวันที่ ๑๐ พฤศจิกายน ๒๕๕๑
จึงปรับปรุงอำนาจหน้าที่และคณะอนุกรรมการพิจารณาเงื่อนไขในใบอนุญาตประกอบการขนส่งไม่ประจำทางประจำจังหวัดทุกจังหวัด
ยกเว้นกรุงเทพมหานคร ประกอบด้วย
๑.
ผู้อำนวยการสำนักงานขนส่งจังหวัด หรือขนส่งจังหวัด      ประธานอนุกรรมการ
๒.
ผู้บังคับการตำรวจภูธรจังหวัด หรือผู้แทน                   อนุกรรมการ
๓. ผู้อำนวยการแขวงการทาง
หรือผู้อำนวยการ
สำนักงานบำรุงทาง
หรือผู้แทนที่สำนักงานขนส่งจังหวัด
ตั้งอยู่ในเขตความรับผิดชอบ                                 อนุกรรมการ
๔. ประธานหอการค้าจังหวัด
หรือผู้แทน                        อนุกรรมการ
๕.
หัวหน้าฝ่ายวิชาการขนส่ง                                                    อนุกรรมการและเลขานุการ
๖. นักวิชาการขนส่ง
ฝ่ายวิชาการขนส่ง                           ผู้ช่วยเลขานุการ
ให้คณะอนุกรรมการมีอำนาจหน้าที่
ดังนี้
๑.
พิจารณาให้ความเห็นชอบในการกำหนดและปรับปรุงเงื่อนไขในใบอนุญาตประกอบการขนส่งไม่ประจำทางด้วยรถที่ใช้ในการขนส่งสัตว์หรือสิ่งของ
ซึ่งมีท้องที่ทำการขนส่งระหว่างจังหวัดตามมาตรา ๓๒ แห่งพระราชบัญญัติการขนส่งทางบก
พ.ศ. ๒๕๒๒ และตามหลักเกณฑ์ที่คณะกรรมการควบคุมการขนส่งทางบกกลางกำหนด
เฉพาะผู้ขออนุญาตที่มีภูมิลำเนา หรือสำนักงานใหญ่ตั้งอยู่ภายในเขตจังหวัด
และเมื่อนายทะเบียนกำหนดหรือปรับปรุงเงื่อนไขไว้ในใบอนุญาตประกอบการขนส่งไม่ประจำทางด้วยรถที่ใช้ในการขนส่งสัตว์หรือสิ่งของรายใดแล้ว
ให้รวบรวมรายงานคณะกรรมการควบคุมการขนส่งทางบกกลางเพื่อทราบต่อไป
๒.
พิจารณาให้ความเห็นชอบในการต่ออายุใบอนุญาตประกอบการขนส่งระหว่างประเทศประเภทการขนส่งไม่ประจำทางและการขนส่งส่วนบุคคลด้วยรถที่ใช้ในการขนส่งสัตว์หรือสิ่งของตามมาตรา
๓๒ มาตรา ๓๔ ประกอบมาตรา ๒๕ แห่งพระราชบัญญัติการขนส่งทางบก พ.ศ. ๒๕๒๒ สำหรับการขนส่งระหว่างประเทศไทยกับสาธารณรัฐประชาธิปไตยประชาชนลาว
เฉพาะผู้ขออนุญาตที่มีภูมิลำเนาหรือสำนักงานใหญ่ตั้งอยู่ในเขตจังหวัดและขอใช้เงื่อนไขที่กำหนดไว้ในใบอนุญาตประกอบการขนส่งฉบับเดิม
และเมื่อนายทะเบียนต่ออายุใบอนุญาตประกอบการขนส่งระหว่างประเทศประเภทการขนส่งไม่ประจำทางหรือการขนส่งส่วนบุคคลด้วยรถที่ใช้ในการขนส่งสัตว์หรือสิ่งของแล้วแต่กรณี
แล้วให้รวบรวมรายงานคณะกรรมการควบคุมการขนส่งทางบกกลางเพื่อทราบต่อไป

ทั้งนี้ ตั้งแต่วันที่ ๑๐ พฤศจิกายน ๒๕๕๑
เป็นต้นไป

ประกาศ
ณ วันที่ ๑ ธันวาคม พ.ศ. ๒๕๕๑
ถวัลย์รัฐ
 อ่อนศิระ
รองปลัดกระทรวงคมนาคม
หัวหน้ากลุ่มภารกิจการพัฒนาโครงสร้างพื้นฐานด้านทางหลวง
รักษาราชการแทน
รองปลัดกระทรวงคมนาคม
หัวหน้ากลุ่มภารกิจด้านการขนส่ง
ประธานกรรมการควบคุมการขนส่งทางบกกลาง

ปริยานุช/ผู้จัดทำ
๑๑
มีนาคม ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๒๓ ง/หน้า ๒๑๔/๕ มีนาคม ๒๕๕๒